ORDE do 15 de outubro de 2010 pola que se modifica o artigo 16 do anexo I da Orde do 14 de abril de 2010 pola que se establecen as bases reguladoras para a concesión, en réxime de concorrencia competitiva, das subvencións para o financiamento de proxectos de innovación tecnolóxica relacionados co Xacobeo 2010, cofinanciadas polo Fondo Europeo de Desenvolvemento Rexional (Feder), no marco do Programa operativo Feder Galicia 2007-2013, e se procede á súa convocatoria para o ano 2010, modificada pola Orde do 3 de agosto de 2010.
CONSELLERÍA DE ECONOMÍA E INDUSTRIA — III. OUTRAS DISPOSICIÓNS — 25/10/2010

Pola Orde do 14 de abril de 2010 establécense as bases reguladoras para a concesión, en réxime de concorrencia competitiva, das subvencións para o financiamento de proxectos de innovación tecnolóxica relacionados co Xacobeo 2010, cofinanciadas polo Fondo Europeo de Desenvolvemento Rexional (Feder), no marco do Programa operativo Feder Galicia 2007-2013, e procédese á súa convocatoria para o ano 2010. A Orde do 3 de agosto de 2010 modifica a anterior.
No artigo 16 do anexo I da Orde do 14 de abril de 2010 establécese que, para cobrar a totalidade da subvención concedida, o beneficiario deberá presentar nos lugares sinalados no artigo 2º desta convocatoria, e na data límite do 29 de outubro de 2010, un exemplar da documentación que se indica. Establécese, así mesmo, que en ningún caso se admitirán xustificantes de pagamento con data posterior ao 29 de outubro de 2010.
A Orde do 3 de agosto modifica o artigo 16 do anexo I da Orde do 14 de abril de 2010 establecendo que, para cobrar a totalidade da subvención concedida, o beneficiario deberá presentar nos lugares sinalados no artigo 2 desta convocatoria, e na data límite do 30 de novembro de 2010, un exemplar da documentación que se indica. Establécese, así mesmo, que en ningún caso se admitirán xustificantes de pagamento con data posterior ao 30 de novembro de 2010.
Tendo en conta o atraso producido na resolución das devanditas axudas, motivado polo volume de solicitudes presentadas e polo longo proceso de avaliación, e co fin de facer viable o proceso de xestión e dado que non se causa prexuízo a terceiros, procede modificar o referido artigo 16 do anexo I da convocatoria,
DISPOÑO:
A modificación parcial do artigo 16 do anexo I da Orde do 14 de abril de 2010 pola que se establecen as bases reguladoras para a concesión, en réxime de concorrencia competitiva, das subvencións para o financiamento de proxectos de innovación tecnolóxica relacionados co Xacobeo 2010, cofinanciadas polo Fondo Europeo de Desenvolvemento Rexional (Feder), no marco do Programa operativo Feder Galicia 2007-2013, e se procede á súa convocatoria para o ano 2010, que queda redactado do seguinte xeito nos parágrafos afectados:
16.1. Para cobrar a totalidade da subvención concedida, o beneficiario deberá presentar nos lugares sinalados no artigo 2 desta convocatoria, e na data límite do 30 de decembro de 2010, un exemplar da seguinte documentación: (.../...).
16.1.c. Xustificación do pagamento: transferencia bancaria, certificación bancaria ou extracto de pagamento. En ningún caso se admitirán xustificantes de pagamento con data posterior ao 30 de decembro de 2010. Nestes documentos deberán estar claramente identificados o receptor e o emisor do pagamento, a satisfacción do importe total da factura e o concepto a que corresponden.
Santiago de Compostela, 15 de outubro de 2010.
Javier Guerra Fernández
Conselleiro de Economía e Industria